钦定古今图书集成/明伦汇编/家范典/第007卷 > 性理会通 > 《祖德颂》前人
## 钦定古今图书集成/明伦汇编/家范典/第007卷 > 性理会通 > 《祖德颂》前人

昔文王始受命，武王定祸乱，至于成王，太平乃洽，祥瑞毕降。夫岂后德熙隆，渐浸之所通也。是以《易》嘉“积善有馀庆” ，《诗》称“子孙保之” ，非特王道然也，贤人君子，修仁履德者，亦其有焉。昔我烈祖，暨于予考，世载孝友，重以明德，率礼莫违。是以灵祗降之休瑞，兔扰驯以昭其仁，木连理以象其义。斯乃祖祢之遗灵，盛德“之所贶也，岂我童蒙孤稚所克任哉！” 乃为《颂》曰：

穆穆我祖，世笃其仁。其德克明，惟懿惟醇。宣慈惠和，
无竞伊人。岩岩我考，莅之以庄。增崇丕显，克构其堂。
是用祚之，休征惟光。厥征伊何？于昭于今。园有甘棠，
别干同心。坟有扰兔，宅我柏林。神不可诬，伪不可加。
析薪之业，畏不克荷。矧贪灵贶，以为己华。惟予小子，
岂不是欲。于有先功，匪荣伊辱。